CELEX: 32021R0530
Language: sl
Date: 2021-03-22 00:00:00
Title: Izvedbena uredba Komisije (EU) 2021/530 z dne 22. marca 2021 o uvrstitvi določenega blaga v kombinirano nomenklaturo

26.3.2021   
               
               
                  SL
               
               
                  Uradni list Evropske unije
               
               
                  L 106/49
               
            
         IZVEDBENA UREDBA KOMISIJE (EU) 2021/530
         z dne 22. marca 2021
         o uvrstitvi določenega blaga v kombinirano nomenklaturo
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 952/2013 Evropskega parlamenta in Sveta z dne 9. oktobra 2013 o carinskem zakoniku Unije (1) ter zlasti člena 57(4) in člena 58(2) Uredbe,
         ob upoštevanju naslednjega:
         
                     (1)
                  
                  
                     Da bi se zagotovila enotna uporaba kombinirane nomenklature, priložene k Uredbi Sveta (EGS) št. 2658/87 (2), je treba sprejeti ukrepe za uvrstitev blaga iz Priloge k tej uredbi.
                  
               
                     (2)
                  
                  
                     Uredba (EGS) št. 2658/87 določa splošna pravila za razlago kombinirane nomenklature. Ta pravila se uporabljajo tudi za vsako drugo nomenklaturo, ki v celoti ali delno temelji na kombinirani nomenklaturi ali pa uvaja dodatne pododdelke ter se s posebnimi določbami Unije predpiše zaradi uporabe tarifnih in drugih ukrepov v zvezi z blagovno menjavo.
                  
               
                     (3)
                  
                  
                     Po teh splošnih pravilih bi bilo blago iz stolpca 1 razpredelnice iz Priloge treba uvrstiti pod oznako KN v stolpcu 2 na podlagi utemeljitve v stolpcu 3 navedene razpredelnice.
                  
               
                     (4)
                  
                  
                     Primerno je določiti, da se lahko imetnik v skladu s členom 34(9) Uredbe (EU) št. 952/2013 še nekaj časa sklicuje na zavezujoče tarifne informacije, ki se izdajo za blago, na katero se nanaša ta uredba, in niso v skladu s to uredbo. To obdobje bi moralo biti omejeno na tri mesece.
                  
               
                     (5)
                  
                  
                     Ukrepi iz te uredbe so v skladu z mnenjem Odbora za carinski zakonik –
                  
               SPREJELA NASLEDNJO UREDBO:
         
            Člen 1
            Blago, opisano v stolpcu 1 razpredelnice iz Priloge, se uvrsti v kombinirano nomenklaturo pod oznako KN iz stolpca 2 navedene razpredelnice.
         
         
            Člen 2
            V skladu s členom 34(9) Uredbe (EU) št. 952/2013 se je na zavezujoče tarifne informacije, ki niso v skladu s to uredbo, mogoče sklicevati še tri mesece po začetku veljavnosti te uredbe.
         
         
            Člen 3
            Ta uredba začne veljati dvajseti dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 22. marca 2021
            
               
                  Za Komisijo
               
               Gerassimos THOMAS
               
                  generalni direktor
               
               
                  Generalni direktorat za obdavčenje in carinsko unijo
               
            
         
         
            (1)  UL L 269, 10.10.2013, str. 1.
         
            (2)  Uredba Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi (UL L 256, 7.9.1987, str. 1).
      
      
         
            PRILOGA
            
                        Opis blaga
                     
                     
                        Uvrstitev
                        (oznaka KN)
                     
                     
                        Utemeljitev
                     
                  
                        (1)
                     
                     
                        (2)
                     
                     
                        (3)
                     
                  
                        Prenosni ročni elektromehanski aparat za osebno nego kože. Naprava je ovalna in meri približno 75 × 80 × 30 mm. Ima vodotesno ohišje in vgrajen elektromotor, ki povzroča vibracije (t. i. zvočno pulzacijo).
                        Zunanja površina aparata je iz silikona in ima na obeh straneh hipoalergenske silikonske ščetke. Površina aparata je razdeljena na tri predele z različno debelino ščetk. Na sprednji strani aparata sta gumb za vklop/izklop in gumb za povečanje/zmanjšanje intenzivnosti pulzacije.
                        Aparat je zasnovan tako, da se uporablja za čiščenje kože na obrazu s čistilnikom in vibracijo ščetk. Pri čiščenju kože nastane zaradi pulzacije dodatni učinek masaže obraza.
                        Aparat se običajno uporablja za domačo rabo, potovanja itd.
                     
                     
                        8509 80 00 
                     
                     
                        Uvrstitev opredeljujejo splošni pravili 1 in 6 za razlago kombinirane nomenklature, opomba 3 k oddelku XVI v povezavi z opombo 3 k poglavju 90, opomba 4(b) k poglavju 85 ter besedilo oznak KN 8509  in 8509 80 00 .
                        Naprava opravlja funkcijo čistilnika za obraz za domačo rabo (glej tudi prvi odstavek pojasnjevalnih opomb harmoniziranega sistema k tarifni številki 8509 ) in funkcijo masaže, pri čemer je slednja zgolj pomožna. V skladu z opombo 3 k oddelku XVI se stroji, zasnovani za opravljanje dveh ali več dopolnilnih funkcij, uvrščajo na podlagi glavne funkcije. Zato je uvrstitev pod tarifno številko 9019  kot aparat za masažo izključena.
                        Aparat je zato treba uvrstiti pod oznako KN 8509 80 00  kot elektromehanski gospodinjski aparat z vdelanim elektromotorjem.